**Consulta pública prèvia de regulació de l’activitat de recol·lecció de llentiscle i de bruc.**

1. **Els problemes que es pretenen solucionar:**

L’article 46 de la Llei 6/1988, de 30 de març, forestal de Catalunya, estableix que poden ésser objecte d'aprofitament forestal les fustes, les llenyes, les escorces, les pastures, els fruits, les resines, les plantes aromàtiques, les plantes medicinals, els bolets (incloses les tòfones), els productes apícoles i, en general, els altres productes propis dels terrenys forestals.

No obstant això, fins ara no s’havia considerat necessari establir una regulació específica del llentiscle i del bruc, i tampoc s’ha donat les condicions que portessin a catalogar-les com espècies protegides. Aquest fet comporta que la pervivència d’aquestes espècies no disposa d’una protecció suficient davant l’increment actual del seu aprofitament, si no existeix l’obligació legal que l’activitat precisi d’una autorització o comunicació prèvia, no és possible considerar que la seva recol·lecció indiscriminada constitueix una infracció. La Llei 6/1988, no estableix cap tipificació per tal de sancionar la recol·lecció de bruc i llentiscle, però cal tenir en compte que la Llei 43/2003, de 21 de novembre, de forests, tipifica com a infracció administrativa la realització d’aprofitaments forestals sense autorització administrativa o declaració responsable del titular i, en general, la realització de qualsevol activitat no autoritzada o notificada, quan aquests requisits siguin obligatoris, així com l’incompliment de les disposicions que regulin el gaudi dels aprofitaments forestals.

Cal fer palès, que s’ha realitzat actuacions pels agents de l’autoritat contra la recol·lecció indiscriminada, s’ha imposat denúncies, i s’ha tramitat expedients sancionadors, que s’ha hagut d’arxivar per la manca de regulació existent o per la dificultat probatòria. En conseqüència, i atès que no hi ha una mesura alternativa no normativa, és essencial efectuar una regulació del llentiscle i del bruc, per tal d’evitar que es malmeti l’equilibri ecològic, la supervivència de les plantes, o les inspeccions dels agents actuants quedin impunes.

Els boscos i altres superfícies forestals cobreixen un 64 % del territori de Catalunya. Aquests espais es caracteritzen per ser multifuncionals, ja que compleixen finalitats econòmiques, socials i mediambientals.

Dins del context, s’ha constatat la tendència de l’augment de recol·lecció de determinades espècies incloses en la categoria de plantes ornamentals, aromàtiques i medicinals. Addicionalment, en els darrers cinc anys s’ha constatat un augment de les exportacions de fullatge, fulles, branques i altres parts de plantes sense flors ni poncelles, hermes, per a rams o guarniment, frescos, excepte molses i líquens, d’arbres de nadal i branques de coníferes, que ha passat dels les 1.445 Tm el 2016 a les 2.200 Tm el 2020. Destaca de forma notable dins d’aquest increment l’aprofitament del llentiscle (amb destí majoritari a centre Europa) i del bruc.

Altrament, s’ha detectat que l’aprofitament es realitza amb finalitat lucrativa i sense el permís de la titularitat dels terrenys, i això implica que se’n derivin pràctiques furtives. En molts casos, la recol·lecció d’aquestes plantes es realitza per part de professionals amb precarietat laboral.

Pel que fa al bruc, el seu aprofitament es localitza preferentment a les comarques de la Selva i Maresme, i es processa a la indústria local. És un recurs molt valorat degut a la seva durabilitat exterior, de manera que durant els darrers anys la demanda de bruc per a la realització de tanques o teulades s’ha vist fortament incrementada a petició de les empreses locals. Tot plegat ha portat a una manca de planificació i gestió sostenible, Aquesta desorganització en l’aprofitament fa que el bruc no es talli en el seu estat òptim de creixement, ni a l’alçada requerida, deixant talls en punta que poden causar danys en el bestiar.

A banda de l’anterior, l’extracció d’aquest recurs s’intensifica en zones concretes de petita extensió i amb fàcil accés, la qual cosa condueix a la sobreexplotació de determinades superfícies amb el perill que això suposa vers la sostenibilitat del recurs i sobretot, per l’entorn, deixant sòls al descobert, risc d’erosió, etc.

Una extracció indiscriminada genera efectes negatius per a les plantes i per al seu hàbitat, amb la reducció de les poblacions de les plantes i desequilibris en l’ecosistema, que pot arribar a tenir conseqüències irreversibles. La reducció també afecta negativament les espècies de fauna que s’alimenten dels fruits o troben refugi entre les seves fulles, com ara ocells, micromamífers i invertebrats.

Així doncs es constata que:

* S’està produint una activitat de recol·lecció indiscriminada del llentiscle i del bruc als boscos de Catalunya.
* La manca de regulació genera un esforç recol·lector indiscriminat i susceptible de malmetre l’equilibri ecològic, i generant una amenaça potencial envers la conservació d’aquestes espècies, especialment sobre el llentiscle, i també de les espècies d’ocells, micromamífers i invertebrats que se n’alimenten o hi troben refugi.
* La recol·lecció indiscriminada no té en compte ni respecta els drets de propietat inherents a la titularitat dels boscos en els quals s’efectua la recollida.
* La recol·lecció no documentada ni autoritzada contribueix a generar canals de comercialització opacs, sense cap garantia de traçabilitat ni fitosanitària.
* L’activitat de recollida fora d’un marc legal adequat no permet valoritzar aquest activitat generant llocs de treball estables i documentats ni estabilitzar mercats.

1. **Objectius que es volen assolir:**

La iniciativa pretén resoldre el problema de la sobreexplotació del llentiscle i el bruc i té com a objectius els següents:

* Preservar les poblacions de llentiscle i de bruc i la seva productivitat, capacitat de regeneració, vitalitat i potencial per complir, ara i en el futur, funcions ecològiques, econòmiques i socials significatives, sense ocasionar danys als ecosistemes.
* Garantir que l’aprofitament del llentiscle i del bruc es faci tot preservant les espècies, els hàbitats i la biodiversitat, donada la importància econòmica, ecològica i social de l’activitat de recol·lecció.
* Assolir una major protecció Jurídica-social de l’activitat: dotar als propietaris dels terrenys tant públics com privats d’una major cobertura jurídica
* Optimitzar la contribució dels boscos i del sector forestal al desenvolupament rural, el creixement i la creació d'ocupació.

1. **Possibles solucions alternatives normatives i no normatives.**
2. L’opció de no fer res o mantenir la situació actual.

L’opció de no fer res comporta mantenir la recol·lecció lliure del llentiscle i del bruc, sense perjudici de la sol·licitud de l’autorització del titular del terreny. A més, l’ explotació comercial d’aquestes espècies que es recullen en terreny públics i privats no està sotmesa a cap intervenció administrativa. Aquesta opció implica mantenir les dificultats per solucionar les problemàtiques existents, per adaptar-se a les noves demandes i necessitats actuals, i permetre que augmenti la pressió sobre les espècies afectades, mitjançant la recol·lecció incontrolada, i no aturar el risc de degradació de l’ecosistema forestal.

1. Opció no normativa

Les opcions no normatives consisteixen en el reforçament de les actuacions de control i/o inspecció de la recol·lecció indiscriminada d’aquestes plantes. No obstant això, s’ha constatat que no solucionen la problemàtica per la manca de regulació existent.

1. Opció normativa preferida.

Des del punt de vista de l’instrument d’intervenció, aquest ha de ser normatiu i per al conjunt d’aspectes que es pretén regular en la situació actual és suficient una Ordre.

En concret, els objectius marcats es podrien assolir regulant la recol·lecció de llentiscle i bruc en els terrenys públics i privats.

D’una banda, el sotmetiment dels operadors que volen realitzar aprofitaments forestals amb ànim comercial, a un règim d’intervenció administrativa que permeti assegurar que aquesta activitat és exercida per professionals. Els operadors habilitats serien inscrits en un registre d'operadors habilitats per a recol·lecció, emmagatzematge i comercialització de productes no fustaners que permeti millorar la traçabilitat i garantir la procedència dels productes.

També es pretén establir condicions i limitacions per exercir l’activitat, assegurant una bona gestió forestal durant la seva recol·lecció en concordança amb la normativa de conservació de la natura vigent.

L’opció normativa preferida també ha de possibilitar crear un sistema que permeti fer un seguiment de la traçabilitat en la primera fase posterior a la recol·lecció i disposar de dades concretes sobre volum de recol·lecció i volum de negoci d’aquesta activitat.

1. Opció normativa descartada.

Si bé a mig termini és prevista l’elaboració d’una regulació de caràcter general de productes forestals no fustaners que permeti abordar definitivament l’adequació global de l’activitat als requeriments i necessitats derivades de la societat actual, s’estima que en la situació actual és necessari procedir a regular de manera immediata tots aquells aspectes relatius a l’activitat de recol·lecció de llentiscle i bruc.

**4.Els impactes més rellevants de les diferents opcions considerades:**

1. Impacte sobre l’Administració de la Generalitat (l’organització, el personal i el pressupost):

L’aprovació de la nova norma pot suposar un impacte sobre l’Administració de la Generalitat

pel que fa al pressupost per poder donar compliment al que disposi l’Ordre. Per exemple, per crear un Registre d’Operadors habilitats per a la recol·lecció, emmagatzematge i comercialització de productes no fustaners.

1. Impacte sobre les administracions locals (l’organització, el personal i el pressupost) i, en particular, sobre el règim especial del municipi de Barcelona:

L’aprovació de la nova norma no ha d’implicar cap impacte sobre l’organització, el personal i el pressupost de les administracions locals. No es preveu que pugui tenir impacte sobre el règim especial del municipi de Barcelona més enllà del que s’ha esmentat pel cas de les administracions locals.

1. Impacte sobre les mesures d’intervenció administrativa, des de la perspectiva de la simplificació i la reducció de càrregues administratives per a les empreses i els ciutadans:

L’aprovació de l’Ordre complirà amb els principis de simplificació i no introducció de càrregues administratives innecessàries o no justificades.

d) Els impactes econòmics, socials o ambientals rellevants que no s’hagin valorat als apartats anteriors.

L’aprovació de l’Ordre de regulació de l’extracció de llentiscle i bruc tindrà un impacte positiu en diverses vessants:

Des del punt de vista econòmic, perquè es pretén professionalitzar el sector així com disminuir els actes furtius.

D’altra banda, ajudarà a la dinamització econòmica i social dels municipis més rurals.

Des del punt de vista social, és una eina de control dels aprofitaments forestals, i pot contribuir a l’aparició de noves empreses associades al sector.

Des del punt de vista ambiental, es disminuirà la pressió dels aprofitaments, i també millorarà la garantia i supervivència de bruc i llentiscle.